פיגוע הירי בבית הספר היסודי ולדיסלב ריבניקר

פיגוע הירי בבית הספר היסודי "ולדיסלב ריבניקר" שבבלגרד, בירת סרביה, היה אירוע ירי המוני שהתרחש ב-3 במאי 2023. קוסטה קצמנוביץ', תלמיד בן 13, חמוש בשני אקדחים שהיו שייכים לאביו, התפרץ אל בית הספר היסודי בו למד, וירה למוות ב-9 תלמידים ובאיש אבטחה שעבד במקום.

האירוע העלה לסדר היום את נושא אחזקת הנשק בסרביה. למרות שחוקי הנשק הקיימים בסרביה נחשבים למחמירים, שיעור אחזקת הנשק בקרב אזרחים בסרביה נחשב לגבוה מאוד; הערכה שהתפרסמה ב-2021 גרסה כי השיעור עומד על 39 כלי נשק ל-100 אזרחים, שלישי רק לשיעורי אחזקת הנשק בארצות הברית ובתימן. אחת הסיבות לכך היא שרבים מהאזרחים עודם מחזיקים בנשק בלתי חוקי כתוצאה מהמלחמות ביוגוסלביה שהתרחשו בשנות ה-90<ref></ref>.

== הטבח ==
על פי דיווחי משרד הפנים הסרבי, אירוע הירי החל בשעה 8:30 בבוקר (CEST) כאשר היורה, קוסטה קצמנוביץ' בן ה-13, נכנס אל בית הספר, כאשר הוא חמוש בשני אקדחים מדגמי CZ75 ורוגר .22 LR. בהגיעו לבית הספר, שלף קצמנוביץ' מתיקו האישי את אחד מהאקדחים וירה במאבטח בית הספר ובשלוש בנות נוספות ששהו בלובי הכניסה, והם נהרגו במקום. לאחר שסיים, המשיך קצמנוביץ' אל כיתה סמוכה, תוך כדי שהוא טוען את אקדחו. בהגיעו לכיתה, ירה קצמנוביץ' תחילה במורה להיסטוריה שלימדה שם, ופצע אותה אנושות, ואז המשיך לירות לעבר התלמידים ששהו בכיתה, מתוכם רצח חמישה ופצע שישה נוספים<ref name=":0"></ref>.

לאחר מכן, נמלט היורה מהכיתה אל עבר המסדרון, שם נתקל בכוחות המשטרה ב-8:42, 12 דקות לאחר תחילת האירוע, וכתוצאה מכך החליט להסגיר את עצמו ונעצר על ידי השוטרים.

מבין תשעת התלמידים שנרצחו בפיגוע, שמונה מהם היו בנות. על פי משרד החוץ הצרפתי, אחת מהתלמידות שנרצחו הייתה אזרחית צרפת<ref></ref>. תלמידה אחרת הייתה בתו של שחקן הכדורעף והמאמן הסרבי דרגאן קוביז'סקי<ref></ref>. מאוחר יותר, דווח כי מצבם של המורה ו-3 תלמידים נוספים שנפצעו בפיגוע התייצב, בעוד שתלמידה אחת שנורתה בראשה ו-2 תלמידים נוספים אושפזו במצב קשה<ref></ref><ref></ref>. התלמידה שנפצעה אנושות בראשה מתה מפצעיה ב-15 במאי, 12 ימים לאחר מכן, ובכך עלה מניין הקורבנות בטבח ל-10.<ref></ref>

== היורה ==
שמו של היורה הותר לפרסום על ידי המשטרה זמן קצר לאחר מעצרו. עקב גילו הצעיר, ועל פי החוק הסרבי שבמסגרתו גיל האחריות הפלילית עומד על 14, היורה לא צפוי לעמוד לדין פלילי, ועל כן הועבר לטיפול רשויות הרווחה<ref name=":1"></ref>.

על פי דיווחי משרד הפנים, תכנן קצמנוביץ' את הירי במשך חודש, ובמסגרת תכנון הירי סימן כמטרה כיתות מסוימות אליהן יתפרץ ויירה קודם, וכן הכין "רשימת חיסול" של תלמידים בהם יתמקד קודם כל<ref name=":1" /><ref></ref>. כמו כן, דווח כי היורה התאמן בירי ביחד עם אביו, שהאקדחים היו בבעלותו. כתוצאה מכך, נעצר האב ביחד עם האם, ועוכב לחקירה ב-5 במאי, יומיים לאחר הטבח<ref name=":0" />. המניע לטבח עודנו נחקר, אם כי המחלקה הפסיכיאטרית אליה נלקח היורה לאחר הטבח, שם הוא שוהה בהסתכלות, שללה אפשרות של שימוש בסמים או באלכוהול<ref></ref>.

== תגובות ==
נשיא סרביה אלכסנדר ווצ'יץ', הביע את תנחומיו וציין כי ממשלתו תפעל לקדם הגבלות נוספות על נשיאת נשק, וכן על הורדת גיל האחריות הפלילית מ-14 ל-12<ref></ref>. כמו כן, הכריז שר החינוך הסרבי על שלושה ימי אבל שיתחילו מ-5 במאי, ועל השבתת הלימודים באותו היום<ref></ref>. משרד הבריאות הסרבי הודיע על פתיחת קו חם טלפוני שיסייע בהתמודדות פסיכולוגית עם האירוע<ref></ref>.

הנשיא ווצ'יץ' היה אמור להיות נוכח בהכתרת המלך צ'ארלס השלישי שהתקיימה בבריטניה; כתוצאה מהפיגוע ביטל את הגעתו, ובתגובה, הביע המלך את תנחומיו<ref></ref>.

קבוצת הכדורסל פרטיזן בלגרד הופיעה במשחק הפלייאוף של היורוליג שהתקיים ב-4 במאי במדים שחורים, כאות אבל על הפיגוע<ref></ref>.

כמו כן, האירוע גונה על ידי בוסניה ומונטנגרו, וכן על ידי יוניצ"ף והפטריארך של הכנסייה הסרבית.

==קישורים חיצוניים==

==הערות שוליים==

קטגוריה:התקפות על בתי ספר
קטגוריה:מעשי טבח
קטגוריה:פשע בסרביה
קטגוריה:2023